විශ්වවිද්‍යාලවලට සුදුසුකම් ලැබූ නවක සිසුන් වෙනුවෙන් ක්‍රියාත්මක කරන පූර්ව නම්නීකරණ වැඩසටහනේ ඇතුළත් ඉංග්‍රීසි හා තොරතුරු තාක්ෂණ පාඨමාලාවට මෙතෙක් සම්බන්ධ නොවූ සිසුන්ට හෙට (28) දක්වා ඒ සඳහා සම්බන්ධවීමට අවස්ථාව තිබෙන බව එම වැඩසටහනේ ජාතික සංවිධායක ආචාර්ය නිහාල් දයාවංශ මහතා පවසයි.මේ පාඨමාලාව සඳහා දින හා කාලය වෙන් කර ගත යුතු වන්නේ ඔන් ලයින් ඔස්සේ බැවින් ළඟම ඇති නෝඩ්ස් මධ්‍යස්ථානය වෙත යන ලෙස ද ඒ මහතා සිසුන්ගෙන් ඉල්ලීමක් කරයි.ඉංග්‍රීසි භාෂාව පිළිබඳ බියෙන් මෙම විභාගයට ඉදිරිපත් නොවී සිටින සිසුන් බොහෝ පිරිසක් සිටින බව පෙනී යන බවත් මේ විභාගය පිළිබඳ ව කිසිඳු බියක් ඇති කර නොගෙන නෝඩ්ස් මධ්‍යස්ථානයට ගොස් එහි සිටින උපදේශකවරුන්ගේ සහයෝගය ඇතිව සිසුන්ට විභාගයට මුහුණ දීමට අවස්ථාව තිබෙන බවත් හෙතෙම පවසයි.වව්නියාව, යාපනය, ත්‍රිකුණාමලය, අනුරාධපුරය, පුත්තලම, පොළොන්නරුව, මඩකලපුව, කුරුණෑගල, කටුනායක, නුවර, පේරාදෙණිය, කෑගල්ල, ගම්පහ, මොනරාගල, අම්බලන්ගොඩ, අම්බලන්තොට, ගාල්ල, මාතර, වැලිගත්ත, බදුල්ල, අම්පාර, නාවල, කොළඹ, කළුතර, රත්නපුර යන ප්‍රදේශවල නෝඩ්ස් මධ්‍යස්ථාන පිහිටා තිබෙන බවත් උදේ 8 සිට සවස 5 දක්වා එම මධ්‍යස්ථාන සිසුන් වෙනුවෙන් විවෘතව තිබෙන බවත් දයාවංශ මහතා කියයි.නායකත්ව පුහුණුව නිම කළ පළමු සිසුන් කණ්ඩායම මේ වන විට නෝඩ්ස් මධ්‍යස්ථානවලට පැමිණ විභාගයට ඉදිරිපත් වී තමන්ගේ ලකුණු මට්ටම් අනුව පාඨමාලාවන් හදාරමින් සිටින බවද ඒ මහතා සඳහන් කරයි.